హర్భజన్ సింగ్ రిస్సాం

**హర్భజన్ సింగ్ రిస్సామ్** (1951  ఆగస్టు 10 - 2013 అక్టోబర్ 17) భారతీయ ఇంటర్వెన్షనల్ కార్డియాలజిస్టు, పరోపకారి  రచయిత. వైద్య సేవకూ, వైద్య వృత్తి ఆధారంగా రాసిన నవలకూ అయన ప్రసిద్ధి చెందాడు. ఆయన ఢిల్లీలోని మాక్స్ హెల్త్‌కేర్‌లో కార్డియాక్ క్లినికల్ సర్వీసెస్ డైరెక్టర్‌గా ఉన్నాడు. ఆయన తొలి నవల, *ది స్కాల్పెల్ - గేమ్ బినీత్*,  2010లో ప్రచురించబడింది. ఇది ప్రతిపాదిత త్రయంలోని మొదటి పుస్తకం. ఇది మెడిసిన్ మాఫియాపై ఒక మెడికల్ థ్రిల్లర్.  వైద్య శాస్త్రానికి ఆయన చేసిన కృషికి గాను, భారత ప్రభుత్వం 2006 లో ఆయనకు నాల్గవ అత్యున్నత పౌర గౌరవం పద్మశ్రీని ప్రదానం చేసింది.

## జీవిత చరిత్ర
1951లో జమ్మూలోని కాశ్మీరీ సిక్కు కుటుంబంలో జన్మించిన హర్భజన్ సింగ్ రిస్సామ్, జమ్మూలోని సెంట్రల్ బేసిక్ స్కూల్‌లో తన పాఠశాల విద్యను పూర్తి చేశాడు. ఆ తర్వాత అతను ప్రభుత్వ గాంధీ మెమోరియల్ సైన్స్ కళాశాల నుండి సైన్స్‌లో పట్టభద్రుడయ్యాడు.  అతని కుటుంబం పూంచ్ నుండి పారిపోయినప్పుడు, అతను వారితో పంజాబ్‌కు వెళ్లి, చండీగఢ్‌లోని పోస్ట్ గ్రాడ్యుయేట్ ఇన్‌స్టిట్యూట్ ఆఫ్ మెడికల్ ఎడ్యుకేషన్ అండ్ రీసెర్చ్‌లో కార్డియాలజీలో MD చేసాడు. అంతకు ముందు అమృత్‌సర్‌లోని ప్రభుత్వ వైద్య కళాశాల నుండి బంగారు పతకంతో వైద్య డిగ్రీని పొందాడు. ప్రభుత్వ గాంధీ మెమోరియల్ సైన్స్ కళాశాలలో తన వృత్తిని ప్రారంభించాడు. సౌదీ అరేబియాలో కొంతకాలం పనిచేసిన తర్వాత, భారతదేశానికి తిరిగి వచ్చి, ఢిల్లీలోని అపోలో ఆసుపత్రిలో ఇంటర్వెన్షనల్ కార్డియాలజిస్ట్‌గా చేరాడు. కానీ తరువాత, ఢిల్లీలోని మాక్స్ హెల్త్‌కేర్‌కు కార్డియాక్ క్లినికల్ సర్వీసెస్ డైరెక్టర్‌గా మారాడు.  షేర్-ఇ-కాశ్మీర్ ఇన్‌స్టిట్యూట్ ఆఫ్ మెడికల్ సైన్సెస్, శ్రీ నగర్, ఫోర్టిస్ హెల్త్‌కేర్, న్యూఢిల్లీ లోని బాత్రా హాస్పిటల్ లతో కూడా అతనికి అనుబంధం ఉంది. ఆయన వివిధ జాతీయ, అంతర్జాతీయ జర్నల్స్‌లో 100 కి పైగా వైద్య పత్రాలను ప్రచురించాడు. 2010 నవంబరులో జరిగిన నేపాల్ కార్డియాక్ సొసైటీ వారు నిర్వహించిన *హిమాలయ ప్రాంతంలో గుండె జబ్బులను జయించడం* అనే సమావేశంతో సహా పలు వైద్య సమావేశాలలో పత్రాలను సమర్పించాడు. భారతదేశంలో వైద్య విద్యకు అత్యున్నత సంస్థ అయిన మెడికల్ కౌన్సిల్ ఆఫ్ ఇండియా గవర్నర్ల బోర్డు సభ్యుడిగా ఆయన పనిచేశాడు. కేంద్ర ఆరోగ్య మంత్రిత్వ శాఖ పునర్నిర్మించిన తర్వాత 2011 మే 14 న ఆయన్ను మెడికల్ కౌన్సిల్ ఆఫ్ ఇండియా బోర్డ్ ఆఫ్ గవర్నర్ల సభ్యుడిగా నియమించారు.  ఆయన ఆసియా పసిఫిక్ వాస్కులర్ సొసైటీలో, కార్డియాలజికల్ సొసైటీ ఆఫ్ ఇండియాలో కూడా సభ్యుడు.

రచనపై మక్కువ ఉన్న రిస్సామ్, పదమూడేళ్ల వయసులో తన మొదటి చిన్న కథ, *మాస్కో స్ట్రీట్‌ను* ప్రచురించాడు.  2006 లో అతను ఉద్యోగం నుండి చాలా విరామం తీసుకుని, మూడు నెలలు పారిస్‌లో ఉండి, అక్కడ ఒక నవల రాశాడు. 2010 లో అతను దానిని *ది స్కాల్పెల్ - గేమ్ బినీత్* అనే పేరుతో ప్రచురించాడు. ఇది వైద్య పర్యాటకం, అవయవ వాణిజ్యంతో సంబంధం ఉన్న మాఫియా కార్యకలాపాలపై ఒక వైద్య థ్రిల్లర్. ఈ నవలను చాలా మంది విజిల్-బ్లోయింగ్ ప్రయత్నంగా భావించారు. ఇది భారతదేశంలో, ప్రాక్టీస్ చేస్తున్న వైద్యుడి మొదటి ఇన్‌సైడర్ రచనగా గుర్తింపు పొందింది. ఒక భారతీయ రచయిత రాసిన మొదటి వైద్య థ్రిల్లర్ అది. అతను వైద్య సంస్థలో జరిగే సంఘటనల ఆధారంగా మరో రెండు నవలలు రాసి, మెడికల్ థ్రిల్లర్ల త్రయాన్ని పూర్తి చేయడానికి ప్లాన్ చేశాడు. కానీ అవి ప్రచురణకు నోచుకోలేదు. భారత ప్రభుత్వం అతనికి 2006 లో పద్మశ్రీ పౌర గౌరవాన్ని ప్రదానం చేసింది. 

రిస్సామ్, వైద్యురాలైన బల్బీర్ కౌర్‌ను పెళ్ళి చేసుకున్నాడు. ఈ దంపతులకు హర్బీర్ సింగ్ రిస్సామ్ అనే కుమారుడు, హర్మీత్ కౌర్ అనే కుమార్తె ఉన్నారు.  ఆయన తల్లి రంజీత్ కౌర్, సోదరుడు జుఝర్ సింగ్ రిస్సామ్, మేనల్లుళ్ళు సత్వంత్ సింగ్ రిస్సామ్ & సందీప్ సింగ్ రిస్సామ్ జీవించి ఉన్నారు. ఆయన చిన్న మేనల్లుడు సందీప్ సింగ్ రిస్సామ్, ఇంజనీరు. అతను రిస్సామ్‌తో కలిసి దాతృత్వం, రక్తదాన అవగాహన తదితర ప్రాజెక్టులను నిర్వహించడం వంటి సామాజిక కార్యక్రమాలలో పనిచేస్తున్నాడు. ఆయన 2013 అక్టోబరు 17 న ఇన్ఫెక్షన్‌తో ఢిల్లీలోని మాక్స్ హెల్త్‌కేర్‌లో ఆసుపత్రిలో చేరి, అక్కడే మరణించాడు. మరుసటి రోజు జమ్మూలోని శాస్త్రి నగర్‌లోని శ్మశాన వాటికలో ఆయన అంత్యక్రియలు నిర్వహించారు.

## ఇవి కూడా చూడండి

* అవయవ వ్యాపారం
* వైద్య పర్యాటకం

## మూలాలు

వర్గం:1951 జననాలు
వర్గం:భారత వైద్య మండలి
వర్గం:2013 మరణాలు
వర్గం:పద్మశ్రీ పురస్కారం పొందిన జమ్మూ కాశ్మీరు వ్యక్తులు
వర్గం:జమ్మూ కాశ్మీరు రచయితలు